In nomine sanctae et individuae Trinitatis ego Jocerannus filius Ledbaldi de Digonia, pro anima patris mei quem sepeliri feci apud Cluniacum sicut ipse vivens petivit et voluit, concedo huic Marciniacensi loco et vobis qui habitatores ejus estis ac successoribus vestris perpetuo futuris sex solidos in haereditate mea annuatim in possessionem et haereditatem in parrochia sancti Leodegarii; ex his quinque sunt accipiendi in tenemento quod modo tenet Leodegarius, et duodecim denarii in tenemento quod tenet Deodatus, ab eis et successoribus ejus perpetuo futuris. Factum in capitulo Marciniacensi in manu Archimbaldi prioris. S. Joceranni de Chopetra. S. Joceranni de Perechan.